Document ID: 32008D0569

NÕUKOGU OTSUS,
27. juuni 2008,
millega nimetatakse ametisse kolm Euroopa Liidu Avaliku Teenistuse Kohtu kohtunikku
(2008/569/EÜ, Euratom)
EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artiklit 225a,
võttes arvesse Euroopa Aatomienergiaühenduse asutamislepingut, eriti selle artiklit 140b,
ning arvestades järgmist:
(1)
Euroopa Liidu Avaliku Teenistuse Kohus (edaspidi „Avaliku Teenistuse Kohus”) asutati nõukogu otsusega 2004/752/EÜ, Euratom. (1) Kõnealuse otsusega lisati protokollile Euroopa Kohtu põhikirja kohta asjakohane lisa (edaspidi „Euroopa Kohtu põhikirja I lisa”).
(2)
Nõukogu määras otsusega 2005/150/EÜ, Euratom (2) kindlaks Euroopa Liidu Avaliku Teenistuse Kohtu kohtunike ametisse nimetamiseks sooviavalduste esitamise ning läbivaatamise tingimused ja korra, nagu need on ette nähtud Euroopa Kohtu põhikirja I lisa artikli 3 lõikes 2.
(3)
Nõukogu määras otsusega 2005/49/EÜ, Euratom (3) kindlaks Euroopa Kohtu põhikirja I lisa artikli 3 lõikega 3 ette nähtud komitee (edaspidi „komitee”) töökorra.
(4)
Nõukogu nimetas otsusega 2005/151/EÜ, Euratom (4) ametisse komitee (edaspidi „komitee”) liikmed.
(5)
Nõukogu nimetas otsusega 2005/577/EÜ, Euratom (5) ja pärast komiteega konsulteerimist ametisse Avaliku Teenistuse Kohtu seitse kohtunikku. Kõnealuse otsuse artikli 2 kohaselt nimetati kolm kohtunikku ametisse kolmeks aastaks 1. oktoobrist 2005 kuni 30. septembrini 2008. Nõukogu eesistuja poolt 12. oktoobri 2005. aasta istungil läbiviidud loosimise tulemusena lõpeb kohtunike Irena BORUTA, Horstpeter KREPPELI ja Sean VAN RAEPENBUSCHI ametiaeg 30. septembril 2008. (6)
(6)
Avalik kandideerimiskutse Euroopa Liidu avaliku teenistuse kohtu kolme kohtuniku ametisse nimetamiseks ajavahemikuks 1. oktoobrist 2008 kuni 30. septembrini 2014 avaldati 7. detsembril 2007 (7) ja kandideerimise tähtaeg lõppes 25. jaanuaril 2008. Registreeriti viiskümmend kolm avaldust, sealhulgas kolme ametist lahkuva kohtuniku avaldus.
(7)
Komitee tuli kokku 3. ja 4. märtsil ning 9. ja 10. aprillil 2008. Menetluse tulemusena koostas komitee Euroopa Kohtu põhikirja I lisa artikli 3 lõikes 4 ette nähtud arvamuse ja loetelu. Loetelus on kuus kandidaati.
(8)
Kohtunikud nimetab ametisse nõukogu kooskõlas EÜ asutamislepingu artikli 225a neljanda lõigu ja Euratomi asutamislepingu artikli 140b neljanda lõiguga.
(9)
Seega on asjakohane nimetada ametisse kolm mainitud loetelusse kantud isikut, tagades, et kohtu koosseisus oleksid tasakaalustatult esindatud liikmesriikide kodanikud geograafiliselt võimalikult laialt alalt, esindades eri riikide õigussüsteeme, nagu see on ette nähtud Euroopa Kohtu põhikirja I lisa artikli 3 lõikes 1.
(10)
Nõukogu tegi otsuse nimetada avaliku teenistuse kohtu kolm ametist lahkuvat kohtunikku uueks ametiajaks ametisse, võttes arvesse erandlikku asjaolu, et nende tegelikud volitused on kestnud kaks aastat. See ei saa mingil juhul pretsedenti luua,
ON TEINUD JÄRGMISE OTSUSE:
Artikkel 1
Järgmised isikud nimetatakse Euroopa Liidu Avaliku Teenistuse Kohtu kohtunikeks kuueks aastaks alates 1. oktoobrist 2008 kuni 30. septembrini 2014:
-
Irena BORUTA,
-
Horstpeter KREPPEL,
-
Sean VAN RAEPENBUSCH.
Artikkel 2
Käesolev otsus jõustub järgmisel päeval pärast selle avaldamist Euroopa Liidu Teatajas.
Artikkel 3
Käesolev otsus avaldatakse Euroopa Liidu Teatajas.
Brüssel, 27. juuni 2008

Labels: 9
11
15